b'\n_START_ARTICLE_\nValuuttamerkki\n_START_PARAGRAPH_\nValuuttamerkki on joissakin valuutoissa k\xc3\xa4ytetty graafinen symboli, jota k\xc3\xa4ytet\xc3\xa4\xc3\xa4n lyhenteen\xc3\xa4 valuutasta. Kansainv\xc3\xa4lisesti valuutoista k\xc3\xa4ytet\xc3\xa4\xc3\xa4n standardin ISO 4217 mukaisia valuuttatunnuksia, mutta paikallisesti useimmiten valuuttamerkki\xc3\xa4._NEWLINE_\xc2\xa4-merkki on yleinen valuuttamerkki, jota voidaan k\xc3\xa4ytt\xc3\xa4\xc3\xa4 silloin, kun varsinaista valuuttamerkki\xc3\xa4 (esimerkiksi $, \xc2\xa3 tai \xe2\x82\xac) ei ole k\xc3\xa4ytett\xc3\xa4viss\xc3\xa4. Raham\xc3\xa4\xc3\xa4r\xc3\xa4\xc3\xa4 kirjoitettaessa merkin paikka vaihtelee valuutan mukaan. Monissa maissa, kuten Yhdysvalloissa ja Britanniassa, merkki sijoitetaan ennen summaa. My\xc3\xb6s raham\xc3\xa4\xc3\xa4r\xc3\xa4n j\xc3\xa4lkeen sijoitettu merkki on yleinen, ja t\xc3\xa4llainen k\xc3\xa4yt\xc3\xa4nt\xc3\xb6 on k\xc3\xa4yt\xc3\xb6ss\xc3\xa4 muun muassa Suomessa. My\xc3\xb6s rahasumman keskelle eli desimaalipilkun paikalle sijoitettu merkki on mahdollinen. T\xc3\xa4llainen k\xc3\xa4yt\xc3\xa4nt\xc3\xb6 oli ennen euron k\xc3\xa4ytt\xc3\xb6\xc3\xb6nottoa Ranskassa ja Portugalissa.'